|  |
| --- |
| **AB „KN Energies“** |
| skelbiamų derybų bendrosios PIRKIMO sąlygos |
|  |
|  |
|  |
|  |

TURINYS

[1. SĄVOKOS 3](#_Toc123130477)

[2. SKELBIAMŲ DERYBŲ ETAPAI 4](#_Toc123130478)

[3. BENDROSIOS NUOSTATOS 5](#_Toc123130480)

[4. PIRKIMO OBJEKTAS 6](#_Toc123130482)

[5. TIEKĖJŲ GRUPĖS DALYVAVIMAS PIRKIMO PROCEDŪROSE 6](#_Toc123130484)

[6. GALIMO INTERESŲ KONFLIKTO PATIKRA 6](#_Toc123130486)

[7. PIRKIMO DOKUMENTŲ PAAIŠKINIMAS IR TIKSLINIMAS 7](#_Toc123130488)

[8. TIEKĖJŲ PAŠALINIMO PAGRINDAI IR KVALIFIKACIJOS REIKALAVIMAI 7](#_Toc123130490)

[9. RĖMIMASIS KITŲ ŪKIO SUBJEKTŲ PAJĖGUMAIS IR SUBTIEKĖJŲ PASITELKIMAS 8](#_Toc123130492)

[10. REIKALAVIMAI PASIŪLYMŲ TEIKIMUI 9](#_Toc123130493)

[11. PASIŪLYMO KAINA IR APMOKĖJIMO SĄLYGOS 10](#_Toc123130494)

[12. PIRMINIŲ PASIŪLYMŲ VERTINIMAS 10](#_Toc123130495)

[13. DERYBOS 11](#_Toc123130496)

[14. PASIŪLYMŲ GALIOJIMAS IR GALIOJIMO UŽTIKRINIMAS 12](#_Toc123130497)

[15. GALUTINIŲ PASIŪLYMŲ RENGIMAS, PATEIKIMAS 13](#_Toc123130498)

[16. PASIŪLYMŲ ŠIFRAVIMAS 13](#_Toc123130499)

[17. GALUTINIŲ PASIŪLYMŲ VERTINIMAS 14](#_Toc123130500)

[18. PASIŪLYMŲ EILĖ, SPRENDIMAS DĖL LAIMĖJUSIO PASIŪLYMO IR SUTARTIES SUDARYMO 16](#_Toc123130501)

[19. GINČŲ NAGRINĖJIMO TVARKA 17](#_Toc123130502)

# SĄVOKOS


Pagrindinės pirkimo dokumentuose vartojamos sąvokos:

* 1. **Bendrosios pirkimo sąlygos (BPS)** – pirkimo dokumentų sudėtinė dalis, nustatanti standartines pirkimo sąlygų nuostatas.
  2. **CVP IS** – Centrinė viešųjų pirkimų informacinė sistema (<https://viesiejipirkimai.lt/>).
  3. **Dalyvis** – pirkimui pasiūlymą pateikęs tiekėjas.
  4. **Derybos** – pirkimo procedūrų etapas, kurio metu deramasi su pasiūlymus pateikusiais tiekėjais, atrinktais pagal pirkimo dokumentuose nurodytus kriterijus, dėl pasiūlymo kainos ir kitų sąlygų, jei jos nurodytos Specialiosiose pirkimo sąlygose.
  5. **EBVPD** – Europos bendrasis viešųjų pirkimų dokumentas.
  6. **Galutinis pasiūlymas** – po derybų perkančiojo subjekto pakviesto dalyvio pirkimo dokumentuose nustatyta tvarka pateiktas pasiūlymas, patikslintas, atsižvelgiant į derybų rezultatus arba kitaip pagerintas perkančiojo subjekto atžvilgiu, bei kuris bus vertinamas pagal pirkimo dokumentuose nustatytus pasiūlymų ekonominio naudingumo vertinimo kriterijus, siekiant nustatyti pirkimą laimėjusį pasiūlymą.
  7. **Kandidatas** – tiekėjas, raštu išreiškęs siekį būti pakviestas arba jau pakviestas dalyvauti dialoge, kai pirkimas atliekamas konkurencinio dialogo būdu, ar pateikti pasiūlymo, kai pirkimas atliekamas riboto konkurso, skelbiamų derybų, neskelbiamų derybų arba inovacijų partnerystės būdu.
  8. **Kandidatų kvalifikacinė atranka** – pirkimo procedūra, kuri aprašyta VPĮ 54 str.
  9. **Komisija** – PĮ, VPĮ, bei kitų viešuosius pirkimus reglamentuojančių teisės aktų nustatytais reikalavimais ir tvarka perkančiojo subjekto sudaryta komisija pirkimui vykdyti.
  10. **Kvalifikacijos reikalavimai** – reikalavimai tiekėjui dėl teisės verstis veikla, finansinio ir ekonominio pajėgumo, techninio ir profesinio pajėgumo ir kokybės vadybos sistemos ir aplinkos apsaugos vadybos sistemos standartų, nustatomi SPS.
  11. **Pasiūlymas** – perkančiojo subjekto pakviesto kandidato pirkimo dokumentuose nustatyta tvarka pateiktų dokumentų ir duomenų visuma, kuria dalyvis siūlo tiekti prekes, teikti paslaugas ar atlikti darbus pagal perkančiojo subjekto pirkimo dokumentuose nustatytas sąlygas. Pirminis pasiūlymas laikomas galutiniu, kiek jis nėra pakeistas derybų metu, jei jos vykdomos.
  12. **Pirkimo dokumentai** – perkančiojo subjekto tiekėjams pateikiami dokumentai (įskaitant, bet neapsiribojant, bendrosiomis sąlygomis ir specialiosiomis sąlygomis) ir duomenys, apibūdinantys perkamą objektą ir Pirkimo sąlygas: skelbimas, kvietimas, techninė specifikacija, aprašomieji dokumentai, kiti dokumentai ir dokumentų paaiškinimai (patikslinimai) su visais priedais, taip pat kita informacija, pateikta CVP IS priemonėmis.
  13. **Perkantysis subjektas** – AB „KN Energies“, juridinio asmens kodas 110648893, PVM mokėtojo kodas LT106488917, buveinės adresas Burių g. 19, LT-92276 Klaipėda.
  14. **Pirkimo laimėtojas** – dalyvis, kurio ekonomiškai naudingiausias pasiūlymas Pirkimo sąlygose nustatyta tvarka komisijos buvo nustatytas laimėjusiu. Tais atvejais, kai preliminarioji sutartis sudaroma su keliais tiekėjais, sąvoka „Pirkimo laimėtojas“ reiškia visus tiekėjus, su kuriais sudaroma preliminarioji sutartis.
  15. **Pirkimų įstatymas (PĮ)** – Pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatymas (pirkimo pradžios metu galiojanti aktuali redakcija).
  16. **VPĮ** – Viešųjų pirkimų įstatymas (pirkimo pradžios metu galiojanti aktuali redakcija).
  17. **NSUSOAĮ -** Lietuvos Respublikos nacionaliniam saugumui užtikrinti svarbių objektų apsaugos įstatymas.
  18. **Preliminarioji sutartis** – vieno ar kelių perkančiųjų subjektų ir vieno ar kelių tiekėjų sudaryta sutartis, kurios tikslas – nustatyti sąlygas, įskaitant kainą ir, kur to reikia, numatomą kiekį, taikomas pirkimo sutartims, kurios bus sudarytos per tam tikrą nurodytą laikotarpį.
  19. **Skelbiamos derybos** – pirkimo būdas, kai pirminį pasiūlymą pirkime gali pateikti kiekvienas suinteresuotas tiekėjas, o galutinius pasiūlymus teikia ir tolesnėse pirkimo procedūrose dalyvauja tik perkančiojo subjekto pakviesti kandidatai.
  20. **Specialiosios sąlygos (SPS)** – pirkimo dokumentų sudėtinė ir neatskiriama dalis, nustatanti specifines pirkimo sąlygų nuostatas bei specifinius perkančiojo subjekto reikalavimus tiekėjams.
  21. **Subtiekėjas** – pirkimo sutarties vykdymui tiekėjo planuojamas pasitelkti subtiekėjas, subteikėjas ar subrangovas, kuris tieks prekes, teiks paslaugas ir (ar) atliks darbus.
  22. **Supaprastintas pirkimas** – pirkimas, kurio vertės ribos paskelbtos VPĮ.
  23. **Tarptautinis pirkimas** – pirkimas, kurio vertės ribos paskelbtos VPĮ.
  24. **Techninė specifikacija** – pirkimo objektui taikomų techninių reikalavimų ir kitų duomenų visuma, kaip apibrėžta PĮ 50 str.
  25. **Tiekėjas** – fizinis asmuo, juridinis asmuo, kitos organizacijos ir jų padaliniai ar tokių asmenų grupė, galintys pasiūlyti ar siūlantys prekes, paslaugas ar darbus.

# SKELBIAMŲ DERYBŲ ETAPAI

Skelbiamos derybos yra vykdomos šiais etapais:





* 1. **Pirminių pasiūlymų teikimas.** Tiekėjai, vadovaudamiesi pirkimo dokumentuose nurodytais reikalavimais, parengia ir pateikia Pirminius pasiūlymus.
  2. **Pirminių pasiūlymų vertinimas** **(kandidatų kvalifikacinė atranka)**. Komisija patikrina, ar nėra pirkimo dokumentuose nustatytų tiekėjų pašalinimo pagrindų, ar kandidatai atitinka keliamus kvalifikacijos reikalavimus ir, jeigu taikytina, reikalaujamus kokybės vadybos sistemos ir (arba) aplinkos apsaugos vadybos sistemos standartus. Komisija, atsižvelgdama į konkretaus pirkimo ypatybes ir jam atlikti reikalingus išteklius, gali apriboti kandidatų, kuriuos jis kvies toliau dalyvauti Pirkimo procedūrose, skaičių. Šiuo tikslu komisija atlieka kandidatų kvalifikacinę atranką pagal nustatytas procedūras ir kriterijus. Atrinktų kandidatų skaičius turi būti pakankamas konkurencijai užtikrinti. Objektyvios kandidatų kvalifikacinės atrankos taisyklės ir kriterijai nustatomos SPS. Komisija įvertina gautus pirminius pasiūlymus ir dalyvius, kurių pirminiai pasiūlymai neatmesti, kviečia į derybas.
  3. **Derybos.** Su dalyviais vykdomos derybos dėl pirminio pasiūlymo ir/ar pirkimo sutarties sąlygų, siekiant ekonomiškai naudingiausio rezultato.
  4. **Galutinių pasiūlymų teikimas.** Atsižvelgiant į derybų rezultatus, komisija kviečia dalyvius pateikti galutinius pasiūlymus.
  5. **Galutinių pasiūlymų vertinimas.** Komisija įvertina gautus galutinius pasiūlymus, jų atitikimą pirkimo dokumentų reikalavimams ir priimtinumą bei nustato ekonomiškai naudingiausią pasiūlymą.
  6. **EBVPD ir kvalifikacijos atitikties dokumentų teikimas.** Komisija paprašo dalyvio, kurio galutinis pasiūlymas gali būti pripažintas laimėjusiu, pateikti aktualius dokumentus, kurie patvirtina, kad nėra jo pašalinimo pagrindų, dalyvis atitinka kvalifikacijos reikalavimus, ir, jeigu taikytina, kokybės vadybos sistemos ir (ar) aplinkos apsaugos vadybos sistemos standartus.
  7. **Laimėtojo nustatymas ir sutarties sudarymas.** Komisija ekonominio naudingumo mažėjimo tvarka nustato pasiūlymų eilę bei pirkimo laimėtoją ir raštu informuoja suinteresuotus dalyvius apie pirkimo rezultatus. Pirkimo laimėtojas kviečiamas pasirašyti pirkimo sutartį.

# BENDROSIOS NUOSTATOS

1. 1. Pirkimo sąlygas sudaro:
      1. Skelbimas apie pirkimą;
      2. Bendrosios pirkimo sąlygos (BPS);
      3. Specialiosios pirkimo sąlygos (SPS) su priedais;
      4. Pirkimo sąlygų paaiškinimai ir patikslinimai, atsakymai į tiekėjų klausimus.
   2. BPS turi būti skaitomos ir aiškinamos kartu su SPS. Jeigu BPS nuostatos prieštarauja SPS nuostatoms, taikomos SPS nuostatos.
   3. Teikdamas pasiūlymą tiekėjas sutinka su perkančiojo subjekto pirkimo dokumentuose nustatytomis sąlygomis, ir patvirtina, kad jo pasiūlyme pateikta informacija yra teisinga bei apima viską, ko reikia tinkamam pirkimo sutarties įvykdymui.
   4. Tiekėjai privalo atidžiai perskaityti visus pirkimo dokumentus, jų priedus bei kitą perkančiojo subjekto pateiktą informaciją ir laikytis visų juose numatytų reikalavimų. Pirkimas vykdomas vadovaujantis PĮ, VPĮ, Lietuvos Respublikos civiliniu kodeksu, kitais viešuosius pirkimus reglamentuojančiais teisės aktais ir šiais pirkimo dokumentais.
   5. Pirkimas vykdomas vadovaujantis lygiateisiškumo, nediskriminavimo, abipusio pripažinimo, proporcingumo ir skaidrumo principais, laikantis konfidencialumo bei nešališkumo reikalavimų.
   6. Tiekėjas pats padengia visas pasiūlymo rengimo ir pateikimo išlaidas bei bet kokias kitas išlaidas, susijusias su dalyvavimu pirkime, įskaitant derybas.
   7. Perkantysis subjektas neįsipareigoja atlyginti ir negali būti laikomas atsakingu už jokias pasiūlymo rengimo ir (ar) kitas su dalyvavimu ir (ar) pasirengimu dalyvauti pirkimo procedūrose susijusias išlaidas.
   8. Perkantysis subjektas bet kuriuo metu iki pirkimo sutarties sudarymo privalo nutraukti pradėtas pirkimo ar projekto konkurso procedūras, jeigu buvo pažeisti PĮ 29 straipsnio 1 dalyje nustatyti principai ir atitinkamos padėties negalima ištaisyti. Perkantysis subjektas bet kuriuo metu iki pirkimo sutarties sudarymo turi teisę savo iniciatyva nutraukti pradėtas pirkimo procedūras, jeigu atsirado aplinkybių, kurių nebuvo galima numatyti, arba pirkimo dokumentuose padaryta esminių klaidų, dėl kurių pirkimas tampa nebetikslingas ar jam įvykus būtų įsigytas perkančiojo subjekto poreikių neatitinkantis pirkimo objektas.
   9. Jei tiekėjas turi abejonių dėl pirkimo procedūros skaidrumo, tiekėjas gali anonimiškai kreiptis el. paštu: [SpeakUp@kn.lt](mailto:SpeakUp@kn.lt). Pateikta informacija bus objektyviai ir nešališkai įvertinta įgaliotų perkančiojo subjekto asmenų.
   10. Pirkimo dokumentai skelbiami lietuvių ir/arba anglų kalba. Neatitikimų tarp lietuviško ir angliško tekstų atveju pirmenybė teikiama tekstui lietuvių kalba.
   11. Tiekėjų pateikiami dokumentai ar skaitmeninės dokumentų kopijos turi būti pateikiami naudojant nediskriminuojančius, visuotinai prieinamus duomenų failų formatus (pvz., pdf, doc, ir kt.). Perkantysis subjektas pasilieka sau teisę prašyti dokumentų originalų. Taip pat Perkantysis subjektas turi teisę prašyti pateikti dokumentus su Apostile, jeigu kyla pagrįstų abejonių dėl dokumentų tikrumo.
   12. Jei pirkimo dokumentuose yra nuoroda į konkretų standartą, gaminį ar gamintoją ir nėra nuorodos „arba lygiavertis“, tokia nuoroda turi būti suprantama taip, lyg kartu būtų nurodyta „arba lygiavertis“.
   13. Pasiūlymai, taip pat kita korespondencija bei dokumentai gali būti pateikiami kalbomis, nurodytomis SPS. Jei atitinkami dokumentai (pažymos, sertifikatai ir kt.), techniniai aprašymai ar analogiški dokumentai, įrodantys atitikimą pirkimo dokumentuose išdėstytiems reikalavimams, yra išduoti kitomis nei SPS nurodytos kalbomis, tokiu atveju prie šių dokumentų turi būti pridedamas vertėjo parašu ir vertimų biuro anspaudu (jei vertimų biuras jį turi) patvirtintas dokumento vertimas į bent vieną iš SPS nurodytų kalbų.
   14. Perkantysis subjektas bet kuriuo pirkimo procedūrų metu gali paprašyti tiekėjo pateikti visus ar dalį dokumentų, patvirtinančių pašalinimo pagrindų nebuvimą, tiekėjo atitiktį kvalifikacijos reikalavimams ir, jeigu taikytina, atitiktį kokybės vadybos sistemos ir (arba) aplinkos apsaugos vadybos sistemos standartams, jeigu tai būtina siekiant užtikrinti tinkamą pirkimo procedūrų atlikimą.
   15. Perkančiajam subjektui kilus abejonių dėl tiekėjo pateiktos informacijos teisingumo, jis turi teisę kreiptis į tiekėją su prašymu pateikti tiekėjo perkančiajam subjektui pateiktos informacijos pagrindimą. Siekdamas įsitikinti nurodytos informacijos teisingumu, perkantysis subjektas turi teisę kreiptis į tiekėjo nurodytus asmenis (klientus), o šiems asmenims nepatvirtinus nurodytos informacijos teisingumo – atmesti tiekėjo pasiūlymą. Perkantysis subjektas taip pat turi teisę prašyti tiekėjo, kad šis pateiktų jo nurodytų asmenų (klientų) rašytinį patvirtinimą dėl tiekėjo jam tiektų prekių, suteiktų paslaugų ir (ar) atliktų darbų fakto patvirtinimo.

# PIRKIMO OBJEKTAS

1. 1. Pirkimo objektas – perkamos prekės, paslaugos ir (ar) darbai, kuriems keliami reikalavimai, apimtys, terminai ir kita su pirkimo objektu susijusi informacija yra pateikiama SPS priede Techninėje specifikacijoje.
   2. Informacija, ar pirkimas yra skaidomas į dalis, yra pateikiama SPS, kartu nurodant ir informaciją apie tai, kelioms pirkimo dalims (vienai, kelioms ar visoms) tas pats tiekėjas gali teikti pasiūlymą.
   3. Tuo atveju, jei kelias arba visas pirkimo objekto dalis laimi tas pats dalyvis, su juo gali būti sudaroma viena sutartis (preliminarioji sutartis) dėl visų to dalyvio laimėtų pirkimo objekto dalių.

# TIEKĖJŲ GRUPĖS DALYVAVIMAS PIRKIMO PROCEDŪROSE

1. 1. Jei pirkime dalyvauja tiekėjų grupė, veikianti jungtinės veiklos sutarties (toliau – **JVS**) pagrindu, ji su pirminiu pasiūlymu turi pateikti JVS skaitmeninę kopiją. JVS turi būti nurodyta:
      1. tiekėjų grupės sudėtis ir kiekvieno tiekėjų grupės nario įsipareigojimai vykdant numatomą su perkančiuoju subjektu sudaryti pirkimo sutartį, šių įsipareigojimų vertės dalis, išreikšta procentiniu dydžiu;
      2. solidari visų JVS šalių atsakomybė už iš šio pirkimo ar pirkimo sutarties kylančių prievolių perkančiajam subjektui ir įsipareigojimų nevykdymą (įskaitant ir tokius iš pirkimo sutarties kylančius bendrus įsipareigojimus, kurie savo esme tęstųsi ilgiau nei pirkimo sutarties ar JVS terminas);
      3. JVS narys, atstovaujantis tiekėjų grupę santykiuose su perkančiuoju subjektu;
      4. JVS narys, įgaliotas teikti sąskaitas atsiskaitymams (mokėjimai bus atliekami tik vienam iš JVS narių) ir pasirašyti su pirkimo sutarties įgyvendinimu susijusius dokumentus;
      5. nuostata, kad JVS nustatytų narių keitimas yra galimas tik gavus išankstinį raštišką perkančiojo subjekto sutikimą.
   2. Perkantysis subjektas nereikalaus, kad tiekėjų grupės pateiktą pasiūlymą pripažinus laimėjusiu ir perkančiajam subjektui pasiūlius sudaryti pirkimo sutartį, ši ūkio subjektų grupė įgytų tam tikrą teisinę formą.

# GALIMO INTERESŲ KONFLIKTO PATIKRA

1. 1. Tiekėjas, turėdamas galimą interesų konfliktą (jeigu dėl pirkimo objekto specifikos nustatytos tiekėjo galimo interesų konflikto situacijos), turi teisę prieš pateikdamas pirminį pasiūlymą pateikti prašymą perkančiajam subjektui įvertinti galimo interesų konflikto situaciją. Tokiu atveju tiekėjas pateikia perkančiajam subjektui išsamius paaiškinimus apie galimo interesų konflikto aplinkybes.
   2. Perkantysis subjektas, gavęs tiekėjo prašymą įvertinti galimą interesų konfliktą, ne vėliau kaip per 3 (tris) darbo dienas jį įvertina ir priima motyvuotą sprendimą dėl galimo interesų konflikto situacijos pripažinimo arba nepripažinimo interesų konfliktu.
   3. Perkantysis subjektas galimą interesų konfliktą pripažįsta interesų konfliktu, jeigu nustato, kad tiekėjo veikla (įskaitant prekių tiekimą/ paslaugų teikimą/ darbų atlikimą tretiesiems asmenims) yra nesuderinama su bendradarbiavimu su perkančiuoju subjektu, t. y. kiltų pagrįsta rizika, kad tiekėjas gali neužtikrinti konfidencialumo (įskaitant atvejus, kai konfidenciali informacija gali būti panaudota jos tiesiogiai neatskleidžiant), lojalumo, veikimo išimtinai perkančiojo subjekto interesais ar nepagrįsto pranašumo įgijimo (suteikimo), nepriklausomai nuo to, ar ši rizika egzistuoja perkančiojo subjekto ar trečiųjų asmenų nenaudai.

# PIRKIMO DOKUMENTŲ PAAIŠKINIMAS IR TIKSLINIMAS

1. 1. Pirkimo dokumentai gali būti paaiškinami ir (arba) patikslinami perkančiojo subjekto iniciatyva arba pagal tiekėjų prašymus.
   2. Tiekėjų prašymai paaiškinti/patikslinti pirkimo dokumentus gali būti pateikiami perkančiajam subjektui tik raštu (CVP IS priemonėmis). Tiekėjai turi būti aktyvūs ir pateikti klausimus ar prašyti pirkimo dokumentų paaiškinimų iškart po susipažinimo su pirkimo dokumentais.
   3. Jeigu papildomos su pirkimo dokumentais susijusios informacijos paprašoma laiku, perkantysis subjektas ją pateikia visiems tiekėjams ne vėliau kaip likus 6 dienoms, supaprastinto pirkimo atveju – 4 dienoms iki pasiūlymų pateikimo termino pabaigos, tais atvejais, jeigu buvo padaryta reikšmingų pirkimo dokumentų pakeitimų.
   4. Tiekėjų prašymai dėl pirkimo dokumentų paaiškinimo/patikslinimo bus nagrinėjami ir laikoma, kad jie yra pateikti laiku, jeigu jie bus gauti likus ne mažiau kaip 8 dienoms, supaprastinto pirkimo atveju – 6 dienoms iki pasiūlymų pateikimo termino pabaigos.
   5. Atsakydamas į kiekvieną tiekėjo pateiktą prašymą paaiškinti/patikslinti pirkimo dokumentus, jeigu jis buvo pateiktas nepasibaigus šiame skirsnyje nurodytam terminui, arba aiškindamas, tikslindamas pirkimo dokumentus savo iniciatyva, perkantysis subjektas paaiškinimus ir patikslinimus paskelbia CVP IS, tačiau nenurodo, kuris tiekėjas pateikė atitinkamą klausimą ar prašymą paaiškinti/patikslinti pirkimo dokumentus.
   6. Kai teikiant pirkimo dokumentų paaiškinimą/patikslinimą tikslinama pirkimo skelbime paskelbta informacija, perkantysis subjektas PĮ 47 straipsnyje nustatyta tvarka skelbia klaidų ištaisymo skelbimus.

# TIEKĖJŲ PAŠALINIMO PAGRINDAI IR KVALIFIKACIJOS REIKALAVIMAI

1. 1. Tiekėjai, ketinantys dalyvauti pirkime, privalo turėti pakankamai patirties ir kvalifikacijos tinkamam sutarties vykdymui, jų veikla turi atitikti reikalaujamus standartus ir neturi būti tiekėjų pašalinimo pagrindų. Perkančiojo subjekto taikomi tiekėjų pašalinimo pagrindai nurodomi SPS priede. Kvalifikacijos reikalavimai, jei tokie taikomi tiekėjams, nurodomi SPS priede.
   2. Tiekėjo kvalifikacija turi būti įgyta iki pirminių pasiūlymų pateikimo termino pabaigos.
   3. Tiekėjas, siekdamas įrodyti pašalinimo pagrindų nebuvimą ir savo turimą kvalifikaciją, teikdamas pirminį pasiūlymą pateikia užpildytą ir pasirašytą EBVPD. EBVPD teikia visi tiekėjų grupės nariai, jei pirkime dalyvauja tiekėjų grupė, ir visi ūkio subjektai, kurių pajėgumais tiekėjas remiasi, siekdamas atitikti kvalifikacijos reikalavimus.
   4. Jei pirkimas skaidomas į dalis, ir skirtingoms dalims taikomi skirtingi kvalifikacijos reikalavimai, tai EBVPD pildomas ir pateikiamas kiekvienai pirkimo objekto daliai atskirai. Kitais atvejais tiekėjas gali pateikti bendrą EBVPD visoms pirkimo dalims.
   5. Perkantysis subjektas prašys pateikti dokumentus, patvirtinančius pašalinimo pagrindų nebuvimą ir atitiktį kvalifikacijos reikalavimams to dalyvio, kurio pasiūlymas galės būti pripažintas laimėjusiu. Pažymų, patvirtinančių VPĮ 46 straipsnyje nurodytų tiekėjo pašalinimo pagrindų nebuvimą, perkantysis subjektas reikalaus tik turėdamas pagrįstų abejonių dėl tiekėjo patikimumo.
   6. Perkantysis subjektas nereikalauja kandidato (dalyvio) pateikti dokumentų, patvirtinančių jo pašalinimo pagrindų nebuvimą, atitiktį kvalifikacijos reikalavimams ir, jeigu taikoma, kokybės vadybos sistemos ir (arba) aplinkos apsaugos vadybos sistemos standartams, jeigu jis:
      1. turi galimybę susipažinti su šiais dokumentais ar informacija tiesiogiai ir neatlygintinai prisijungęs prie nacionalinės duomenų bazės bet kurioje valstybėje narėje arba naudodamasi CVP IS;
      2. šiuos dokumentus jau turi iš ankstesnių pirkimų procedūrų.
   7. Jeigu tiekėjas, dalyvavęs kituose perkančiojo subjekto pirkimuose, jau yra teikęs tuos pačius reikalaujamus kvalifikaciją įrodančius dokumentus ir dokumentai yra galiojantys prašymo teikimo metu, tokiu atveju tiekėjui užtenka nurodyti tikslų pirkimo pavadinimą bei kokie kvalifikaciją įrodantys dokumentai buvo pateikti.
   8. Tiekėjas užtikrina, kad pirkimo laimėjimo ir sutarties pasirašymo su tiekėju atveju visą pirkimo sutarties galiojimo laikotarpį, nepriklausomai nuo to, ar tiekėjo kvalifikacija dėl teisės verstis atitinkama veikla pirkimo vykdymo metu nebuvo tikrinama arba tikrinama ne visa apimtimi, tiekėjas, jo darbuotojai ir (ar) jo pasamdyti subtiekėjai, jų darbuotojai atitiktų SPS ir (ar) galiojančiuose Lietuvos Respublikos teisės aktuose nustatytus kvalifikacinius reikalavimus ir turėtų teisę tiekti prekes, teikti paslaugas ar atlikti darbus, ir tai vykdytų kvalifikuoti, turintys reikiamus galiojančius kvalifikaciją ir (ar) teisę tiekti prekes, teikti paslaugas ar atlikti darbus patvirtinančius dokumentus, specialistai ir kiti asmenys. Pasiūlyme nurodytus specialistus tiekėjas gali pakeisti kitais specialistais tik dėl objektyvių priežasčių (specialisto mirtis, liga, darbo santykių su tiekėju ar jo subtiekėju nutraukimas ir pan.), ne žemesnės kvalifikacijos ir patirties nei nustatyta SPS ir (ar) reikalaujama galiojančiuose teisės aktuose, specialistus tik pirkimo sutartyje nustatyta tvarka, gavęs išankstinį perkančiojo subjekto sutikimą tokiam pakeitimui. Tiekėjas taip pat turės teisę pasitelkti naujus specialistus tik pirkimo sutartyje nustatyta tvarka gavęs išankstinį perkančiojo subjekto sutikimą tokiam pakeitimui.
   9. Perkantysis subjektas atlikdamas pirkimą, susijusį su nacionaliniu saugumu, taip pat gali laikyti, kad tiekėjas turi interesų konfliktą, galintį neigiamai paveikti pirkimo sutarties vykdymą, jeigu turi kompetentingų institucijų informacijos, kad tiekėjas ir jo pasitelkiami subtiekėjai arba jungtinės veiklos partneriai turi interesų, galinčių kelti grėsmę nacionaliniam saugumui.
   10. Perkantysis subjektas turi teisę laikyti, kad tiekėjas yra patekęs į interesų konflikto situaciją ir tai gali neigiamai paveikti pirkimo sutarties vykdymą, kai Lietuvos Respublikos Vyriausybė yra priėmusi sprendimą, patvirtinantį, kad ketinamas sudaryti sandoris neatitinka nacionalinio saugumo interesų vadovaujantis NSUSOAĮ nuostatomis.
   11. Perkantysis subjektas tiekėją pašalina iš pirkimo procedūros bet kuriame pirkimo procedūros etape, jeigu paaiškėja, kad dėl savo veiksmų ar neveikimo prieš pirkimo procedūrą ar jos metu jis atitinka bent vieną iš pirkimo dokumentuose nustatytų tiekėjo pašalinimo pagrindų, išskyrus VPĮ 46 straipsnio 10 dalyje nustatytus atvejus (tačiau atsižvelgiant į VPĮ 46 straipsnio 11 ir 12 dalių nuostatas).
   12. Perkantysis subjektas, priimdamas sprendimus dėl tiekėjo pašalinimo iš pirkimo procedūros VPĮ 46 straipsnio 4 ir 6 dalyse nurodytais pašalinimo pagrindais, atsižvelgia į tai, ar vertinant tiekėjo patikimumą tiekėjo pašalinimas iš pirkimo procedūros proporcingas vertinamam tiekėjo elgesiui, VPĮ 46 straipsnio 4 dalies 7 punkto c papunkčio atveju – ar taikant šį tiekėjo pašalinimo iš pirkimo procedūros pagrindą nebūtų reikšmingai apribota konkurencija. Priimant sprendimus dėl tiekėjo pašalinimo iš pirkimo procedūros VPĮ 46 straipsnio 4 dalies 4 ir 6 punktuose nurodytais pašalinimo pagrindais, gali būti atsižvelgiama į pagal PĮ 63 ir 99 straipsnius skelbiamą informaciją.
   13. Perkantysis subjektas visų pirma reikalauja tokios rūšies pažymų ir tokių dokumentinių įrodymų formų, apie kuriuos pateikta informacija Europos Komisijos informacinėje dokumentų saugykloje „e-Certis“. Lentelės ketvirtame stulpelyje nurodomi dokumentai, kuriuos turi pateikti Lietuvos Respublikoje registruoti tiekėjai. Dėl dokumentų, kuriuos turi pateikti užsienio šalių tiekėjai, informaciją Perkantysis subjektas pasitikrina „e-Certis“, adresu <https://ec.europa.eu/tools/ecertis/>.

# RĖMIMASIS KITŲ ŪKIO SUBJEKTŲ PAJĖGUMAIS IR SUBTIEKĖJŲ PASITELKIMAS

* 1. Tiekėjas gali remtis kitų ūkio subjektų pajėgumais, kad atitiktų finansinio, ekonominio, techninio ir (arba) profesinio pajėgumo reikalavimus (jeigu tokius reikalavimus perkantysis subjektas kelia), neatsižvelgiant į ryšio su tais ūkio subjektais teisinį pobūdį ir laikantis 9.2 punkte nustatyto reikalavimo.
  2. Tiekėjas gali remtis kitų ūkio subjektų pajėgumais, kad atitiktų reikalavimus dėl išsilavinimo, profesinės kvalifikacijos, profesinės patirties, turėti specialų leidimą ir (arba) būti tam tikros organizacijos nariu (jeigu tokius reikalavimus perkantysis subjektas kelia) tik tuo atveju, jeigu tie ūkio subjektai patys suteiks paslaugas/atliks darbus (priklausomai nuo pirkimo objekto), kuriems reikia jų turimų pajėgumų.
  3. Jeigu tiekėjas remiasi kito ūkio subjekto pajėgumais, jis, teikdamas Pirminį pasiūlymą, turi pateikti įrodymus, kurie patvirtintų, kad ūkio subjektų ištekliai bus prieinami tiekėjui per visą sutartinių įsipareigojimų vykdymo laikotarpį. Tokiais įrodymais gali būti ūkio subjekto, kurio pajėgumais remiamasi, įsipareigojimas (deklaracija), ketinimų susitarimo su tiekėju protokolas, sutartis ar preliminari sutartis su tiekėju ir pan.
  4. Jei perkantysis subjektas nustato reikalavimus tiekėjams dėl ekonominio ir finansinio pajėgumo, tiekėjas ir ūkio subjektai, kurių pajėgumais remiamasi, turi prisiimti solidarią atsakomybę už pirkimo sutarties įvykdymą, pateikiant solidarios atsakomybės prisiėmimą patvirtinančius dokumentus.
  5. Tiekėjas savo pirminiame pasiūlyme privalo nurodyti ūkio subjektus, kurių pajėgumais remiasi, kad atitiktų finansinio, ekonominio, techninio ir (arba) profesinio pajėgumo reikalavimus (jeigu tokius reikalavimus perkantysis subjektas kelia). Šiais ūkio subjektais laikomi ir ekspertai, kurie pirkimo laimėjimo ir pirkimo sutarties sudarymo atveju bus įdarbinti tiekėjo.
  6. Kai tiekėjas, pateikdamas pirminį pasiūlymą ir EBVPD, neišviešina ūkio subjektų pasitelkimo fakto, t. y. deklaruoja, jog pats savarankiškai atitinka Pirkimo sąlygų reikalavimus kvalifikacijai, po pirminio pasiūlymo pateikimo termino pabaigos, nustačius, kad jis neatitinka Pirkimo dokumentuose įtvirtintų kvalifikacijos reikalavimų, tiekėjas nebegali nurodyti pasitelkiamų ūkio subjektų.
  7. Tiekėjas savo pasiūlyme privalo nurodyti, kokiai pirkimo sutarties daliai jis ketina pasitelkti subtiekėjus ir kokius subtiekėjus, jeigu jie yra žinomi pasiūlymo pateikimo metu. Tiekėjas įsipareigoja perkančiajam subjektui pranešti tuo metu žinomų subtiekėjų pavadinimus, kontaktinius duomenis ir jų atstovus sudarius pirkimo sutartį, tačiau ne vėliau negu pirkimo sutartis pradedama vykdyti. Tiekėjas taip pat įsipareigoja informuoti perkantįjį subjektą apie šios informacijos pasikeitimus per visą pirkimo sutarties vykdymo laikotarpį.
  8. Tais atvejais, kai tiekėjas nesiremia ketinamo pasitelkti subtiekėjo pajėgumais, siekdamas atitikti pirkimo sąlygose nustatytus reikalavimus, tiekėjas turi pateikti pasiūlymų pateikimo metu žinomų subtiekėjų deklaracijas**,** užpildytas pagal SPS priede pateikiamą formą, patvirtinančias sutikimą būti tiekėjo subtiekėju perkančiojo subjekto atliekamame pirkime.
  9. Jeigu tai leidžiama dėl pirkimo sutarties pobūdžio, perkantysis subjektas pirkimo dokumentuose turi nustatyti tiesioginio atsiskaitymo su subtiekėjais galimybę ir tokio atsiskaitymo tvarką, kurioje, be kitų reikalavimų, turi būti nustatyta teisė tiekėjui prieštarauti nepagrįstiems mokėjimams.
  10. Perkantysis subjektas neriboja tiekėjų galimybės esminių užduočių atlikimui pasitelkti subtiekėjus, jeigu SPS nenurodyta kitaip.
  11. Tiekėjas negali pasitelkti **subjektų, kurie yra registruoti šalyje**, kuriai taikomos tarptautinės sankcijos, kaip apibrėžta Lietuvos Respublikos ekonominių ir kitų tarptautinių sankcijų įgyvendinimo įstatyme, **ir kurie yra įtraukti į subjektų, kuriems taikomos ribojamosios priemonės sąrašą ar susiję su minėtais subjektais**, kaip tai numato 2022 m. vasario 28 d. Tarybos įgyvendinimo reglamentas (ES) 2022/336, kuriuo įgyvendinamas Reglamentas (ES) Nr. 269/2014 dėl ribojamųjų priemonių, taikytinų atsižvelgiant į veiksmus, kuriais kenkiama Ukrainos teritoriniam vientisumui, suverenitetui ir nepriklausomybei arba į juos kėsinamasi, ir 2006 m. gegužės 18 d. Tarybos įgyvendinimo reglamentas (ES) 2006/765 dėl ribojamųjų priemonių atsižvelgiant į padėtį Baltarusijoje ir į Baltarusijos įsitraukimą į Rusijos agresiją prieš Ukrainą.

# REIKALAVIMAI PASIŪLYMŲ TEIKIMUI

* 1. Tiekėjas savo pasiūlymą parengia pagal SPS priede pateiktą formą, pridedant SPS nurodytus dokumentus.
  2. Pasiūlymų pateikimo terminas yra skelbiamas CVP IS.
  3. Tiekėjas gali pateikti tik vieną pasiūlymą – individualiai arba kaip tiekėjų grupės, veikiančios JVS pagrindu, narys. Jei tiekėjas pateikia daugiau nei vieną pasiūlymą arba ūkio subjektų grupės narys dalyvauja teikiant kelis pasiūlymus su skirtingomis ūkio subjektų grupėmis ir (ar) individualiai, visos tokie visų tiekėjų pasiūlymai bus atmesti.
  4. Tiekėjo pasiūlymą sudaro raštu pateiktų dokumentų ir duomenų visuma:
     1. užpildytas ir pasirašytas pasiūlymas su priedais, kurios forma yra pateikiama SPS;
     2. kai pasiūlymą teikia ūkio subjektų grupė – JVS kopija;
     3. dokumentas, patvirtinantis pasiūlymą pasirašančio asmens įgalinimus (dokumentas, patvirtinantis asmens paskyrimą juridinio asmens vadovu, kitas dokumentas, patvirtinantis asmens vadovavimą juridiniam asmeniui, įgaliojimas ir pan.);
     4. užpildytas ir pasirašytas EBVPD (interneto adresas <https://ec.europa.eu/tools/espd/filter?lang=lt>).
  5. EBVPD pateikia kiekvienas iš šių subjektų atskirai:
     1. tiekėjas;
     2. kiekvienas tiekėjų grupės narys (jeigu pasiūlymą teikia tiekėjų grupė, veikianti JVS pagrindu);
     3. kiekvienas ūkio subjektas, jeigu tiekėjas remiasi jo pajėgumais, kad atitiktų kvalifikacijos reikalavimus tiekėjams.
  6. Pasiūlyme turi būti nurodyta, ar pasiūlyme yra ir kuri informacija yra konfidenciali. Tiekėjas turi nurodyti, kuri informacija yra konfidenciali, vadovaujantis PĮ 32 straipsnio 2 dalimi. Jeigu perkančiajam subjektui kyla abejonių dėl tiekėjo pasiūlyme nurodytos informacijos konfidencialumo, perkantysis subjektas prašo tiekėjo įrodyti, kodėl nurodyta informacija yra konfidenciali. Jeigu tiekėjas per perkančiojo subjekto nurodytą terminą nepateikia tokių įrodymų arba pateikia netinkamus įrodymus, laikoma, kad tokia informacija yra nekonfidenciali. Visas pasiūlymas negali būti laikomas konfidencialia informacija.
  7. Perkantysis subjektas turi teisę pratęsti pasiūlymų pateikimo terminą. Apie naują pasiūlymų pateikimo terminą perkantysis subjektas praneša visiems tiekėjams CVP IS susirašinėjimo priemonėmis bei patikslina skelbimą apie pirkimą.
  8. Tiekėjas gali pakeisti ar atšaukti pateiktą pasiūlymą iki nustatyto pirminių pasiūlymų pateikimo termino. Naujas pasiūlymas, keičianti anksčiau pateiktą pirminį pasiūlymą, pateikiamas bendra tvarka. Toks pakeitimas arba pranešimas, kad pirminis pasiūlymas atšaukiamas, pripažįstamas galiojančiu, jeigu perkantysis subjektas jį gauna iki pirminių pasiūlymų pateikimo termino pabaigos.
  9. Perkantysis subjektas neatsako už ryšio trikdžius ar kitus nenumatytus atvejus, dėl kurių pasiūlymas nebuvo gautas (arba gautas pavėluotai, jei pirkimas vykdomas ne CVP IS elektroninėmis priemonėmis).
  10. Jei SPS nurodyta, kad bus deramasi dėl sutarties sąlygų, tiekėjas su pirminiu pasiūlymu gali pateikti komentarus dėl pirkimo sutarties sąlygų, jeigu tokių yra. Teikdamas pastabas, tiekėjas turėtų pasiūlyti aiškų siūlomos pakeisti pirkimo sutarties nuostatos formuluotės tekstą su matomais pakeitimais (lyginamąją versiją); taip pat pasiūlyti į projektą įtraukti papildomas sąlygas, kurios tiekėjui yra kritiškai svarbios ir dėl kurių įtraukimo į pirkimo sutartį tiekėjas nori derėtis. Tiekėjas siūlydamas pirkimo sutarties projekto pakeitimus, įskaitant papildomų sąlygų įtraukimą, turėtų pateikti trumpus komentarus pagrindžiančius siūlomo pakeitimo poreikį ir atsižvelgimo (neatsižvelgimo) į siūlomą pastabą įtaką kainai (jeigu įmanoma) arba kitokias pasekmes. Jeigu tiekėjo pateiktos pastabos ir pasiūlymai neatitiks šiame punkte pateiktų reikalavimų, arba nebus priimtinos perkančiajam subjektui, tai nebus pagrindas atmesti tiekėjo pasiūlymą, bet perkantysis subjektas galės atsisakyti diskutuoti dėl atitinkamų pakeitimų pasiūlymų derybų metu.
  11. Pateikdamas pasiūlymą tiekėjas sutinka su pirkimo sąlygomis ir patvirtina, kad jo pasiūlyme pateikta informacija yra teisinga ir apima viską, ko reikia tinkamam pirkimo sutarties įvykdymui.
  12. Tiekėjui raštu atšaukus savo pasiūlymą ir atsisakius dalyvauti tolesnėse pirkimo procedūrose, jo pasiūlymas toliau nenagrinėjamas ir nevertinamas.

# PASIŪLYMO KAINA IR APMOKĖJIMO SĄLYGOS

* 1. Pasiūlymo kaina (įskaitant ir visas kainos sudėtines dalis bei įkainius, jei tokie yra) nurodoma ne daugiau kaip dviejų skaičių po kablelio tikslumu, išskyrus atvejus, kai pasiūlymo formoje nurodyta kitaip.
  2. Kainos pasiūlyme pateikiamos eurais ir turi būti išreikštos ir apskaičiuotos taip, kaip nurodyta pasiūlymo formoje. Apskaičiuojant kainą, turi būti atsižvelgta į visas pirkimo sąlygose nurodytas apimtis ir kiekius, kainos sudėtines dalis, techninės specifikacijos reikalavimus ir pan. Į kainą turi būti įskaityti visi mokesčiai ir visos tiekėjo išlaidos. PVM turi būti nurodomas atskirai.
  3. Kainos vertinamos eurais. Jeigu pasiūlyme kainos nurodytos užsienio valiuta, jos bus perskaičiuojamos eurais pagal Europos Centrinio Banko skelbiamą orientacinį euro ir užsienio valiutų santykį, o tais atvejais, kai orientacinio euro ir užsienio valiutų santykio Europos Centrinis Bankas neskelbia, – pagal Lietuvos banko nustatomą ir skelbiamą orientacinį euro ir užsienio valiutų santykį paskutinę pasiūlymų pateikimo termino dieną.
  4. Apmokėjimo sąlygos ir mokėjimo tvarka apibrėžtos SPS ir SPS nurodytame dokumente kartu su kitomis esminėmis pirkimo sutarties (preliminariosios sutarties) sąlygomis.
  5. Vykdant pirkimo sutartį(preliminariąją sutartį), pridėtinės vertės mokesčio sąskaitos faktūros, sąskaitos faktūros, kreditiniai ir debetiniai dokumentai bei avansinės sąskaitos faktūros teikiamos tik elektroniniu būdu. Elektroninės sąskaitos faktūros, atitinkančios Europos elektroninių sąskaitų faktūrų standartą, kurio nuoroda paskelbta 2017 m. spalio 16 d. Komisijos įgyvendinimo sprendime (ES) 2017/1870 dėl nuorodos į Europos elektroninių sąskaitų faktūrų standartą ir sintaksių sąrašo paskelbimo pagal Europos Parlamento ir Tarybos direktyvą 2014/55/ES (OL 2017 L 266, p. 19) (toliau – Europos elektroninių sąskaitų faktūrų standartas), teikiamos tiekėjo pasirinktomis priemonėmis. Europos elektroninių sąskaitų faktūrų standarto neatitinkančios elektroninės sąskaitos faktūros gali būti teikiamos tik per SABIS (Sąskaitų administravimo bendroji informacinė sistema). Perkantysis subjektas elektronines sąskaitas faktūras priima ir apdoroja naudodamasis SABIS. Šiame straipsnyje elektroninė sąskaita faktūra suprantama kaip sąskaita faktūra, išrašyta, perduota ir gauta tokiu elektroniniu formatu, kuris sudaro galimybę ją apdoroti automatiniu ir elektroniniu būdu.

# PIRMINIŲ PASIŪLYMŲ VERTINIMAS

* 1. Pirminį susipažinimą su pateiktais tiekėjų pasiūlymais vienas iš Komisijos narių vykdo CVP IS priemonėmis, ne anksčiau nei nustatytas terminas iki kada tiekėjai gali pateikti pirminius pasiūlymus.
  2. Informacija apie tai, ar į komisijos posėdžius kviečiami dalyvauti stebėtojai, jų dalyvavimo sąlygos, nurodoma SPS.
  3. Tiekėjai nedalyvauja komisijos posėdžiuose, kuriuose atliekamas pasiūlymų vertinimas.
  4. Perkantysis subjektas gali prašyti tiekėjų patikslinti, papildyti arba paaiškinti savo pirminius pasiūlymus.
  5. Perkantysis subjektas, įvertinęs pirminiame pasiūlyme pateiktą informaciją, priima sprendimą dėl kiekvieno kandidato atitikties reikalavimams. Teisę dalyvauti tolesnėse pirkimo procedūrose turi tik tie kandidatai, kurių pirminiai pasiūlymai nėra atmesti.
  6. Komisija vertina, ar pirminis pasiūlymas iš esmės atitinka pirkimo objektą, ir/ar nėra kitų atmetimo pagrindų. Komisija atmeta pirminį pasiūlymą, jeigu:
     1. tiekėjas pateikia daugiau nei vieną pirminį pasiūlymą;
     2. pirminio pasiūlymo pateikimo būdas neatitinka pirkimo dokumentuose nurodytų reikalavimų;
     3. pirminis pasiūlymas yra netinkamas, t. y. jis neatitinka Pirkimo sąlygose nustatytų reikalavimų, įskaitant tiekėjo pašalinimo pagrindų nebuvimą, kvalifikacijos reikalavimų, kokybės vadybos sistemos ir (arba) aplinkos apsaugos vadybos sistemos standartų, jeigu taikoma;
     4. Perkantysis subjektas turi įtikinamų duomenų apie draudžiamo susitarimo ar korupcijos atvejus;
     5. tiekėjas per Perkančiojo subjekto nustatytą terminą nepaaiškino, nepatikslino, nepapildė ar nepateikė Pirkimo sąlygose nurodytų kartu su pasiūlymu teikiamų dokumentų;
     6. dokumento vertimas iš esmės neatitinka dokumento originalo turinio ir tiekėjas nepateikė paaiškinimo Perkančiajam subjektui dėl vertimo neatitikimo;
     7. jei pasiūlymą pateikęs tiekėjas ir (ar) jo subtiekėjai, ūkio subjektai, tretieji asmenys yra registruoti šalyje, kuriai taikomos tarptautinės sankcijos, kaip apibrėžta Lietuvos Respublikos ekonominių ir kitų tarptautinių sankcijų įgyvendinimo įstatyme;
     8. tiekėjas nuslėpė informaciją arba jis pateikė melagingą informaciją apie nustatytų reikalavimų atitikimą, kurią Perkantysis subjektas gali įrodyti bet kokiomis teisėtomis priemonėmis;
     9. tiekėjas yra įtrauktas į nepatikimų tiekėjų sąrašą;
     10. kitais VPĮ, PĮ ir šiuose pirkimo dokumentuose nustatytais pagrindais.
  7. Jeigu tiekėjas pateikė netikslius, neišsamius ar klaidingus dokumentus ar duomenis apie savo atitiktį pirkimo dokumentuose nustatytiems reikalavimams ar šių dokumentų ar duomenų trūksta, perkantysis subjektas privalo nepažeisdamas lygiateisiškumo ir skaidrumo principų prašyti tiekėjo šiuos dokumentus ar duomenis patikslinti, papildyti arba paaiškinti per jo nustatytą protingą terminą. Duomenys ir (arba) dokumentai tikslinami, aiškinami ar papildomi vadovaujantis Viešųjų pirkimų tarnybos nustatytomis taisyklėmis.
  8. Jeigu Perkančiajam subjektui kyla abejonių dėl tiekėjo pašalinimo pagrindų nebuvimo ir (ar) atitikties kvalifikacijos reikalavimams, jis turi kreiptis į kompetentingas institucijas ir tiekėjo pasiūlyme nurodytus trečiuosius asmenis, kad gautų visą reikiamą informaciją apie Tiekėjo pašalinimo pagrindų nebuvimą ir (ar) kvalifikaciją.
  9. Jei SPS yra nustatyta, kad vykdoma kandidatų kvalifikacinė atranka, taikomos šios sąlygos:
     1. kvalifikacinėje atrankoje dalyvauja tik tie kandidatai, dėl kurių nėra nustatytų pašalinimo pagrindų, kurie atitinka nustatytus kvalifikacinius reikalavimus ir, jeigu taikytina, kokybės vadybos sistemos ir (arba) aplinkos apsaugos vadybos sistemos standartus;
     2. komisija balais įvertina kiekvieną kvalifikacinėje atrankoje dalyvavusį kandidatą, nustato bendrą kiekvieno kandidato surinktų balų sumą ir sudaro kandidatų kvalifikacinės atrankos eilę balų mažėjimo tvarka pagal bendrą surinktų balų skaičių (t. y. pirmas eilėje įrašomas daugiausia balų surinkęs kandidatas);
     3. kai kelių kvalifikacinėje atrankoje dalyvavusių kandidatų surinktų balų suma yra vienoda, pirmesnis į eilę įrašomas tas kandidatas, kuris pasiūlymą pateikė anksčiausiai;
     4. tolesnėse pirkimo procedūrose dalyvauti kviečiamas SPS nurodytas atrinktų kandidatų skaičius;
     5. komisija visiems kandidatams praneša apie komisijos priimtus sprendimus, t. y. atrinkti kandidatai informuojami, jog jie bus kviečiami dalyvauti tolesnėse pirkimo procedūrose bei kiekvienam iš jų nurodomas jo surinktų balų skaičius, o kiti kandidatai informuojami apie sprendimą jų neįtraukti į tolesnių pirkimo procedūrų vykdymą, kiekvienam iš jų nurodant jo surinktų balų skaičių.

# DERYBOS

* 1. Perkantysis subjektas gali nesiderėti ir sudaryti Pirkimo sutartį su Pirminį pasiūlymą pateikusiu Dalyviu, taip pat Dalyvio Pirminį pasiūlymą vertinti kaip Galutinį, jei toks pasiūlymas atitinka Pirkimo sąlygose nustatytus minimalius reikalavimus ir siekiamus tikslus, o tolimesnės derybos Perkančiojo subjekto nuomone, nelems geresnio rezultato.
  2. Komisija, įvertinusi pirminius pasiūlymus, priima sprendimą dėl kvietimo derėtis, derybų vietos ir laiko bei apie tai raštu informuoja visus tiekėjus, kurie yra kviečiami derėtis. Derybos gali būti vykdomos perkančiojo subjekto vietoje, video ar telefoninės konferencijos būdu arba raštu.
  3. Derybų metu komisija derasi su kiekvienu iš tiekėjų dėl jų pateiktų pirminių ir vėlesnių pasiūlymų, siekdama geriausio rezultato pagal pirkimo dokumentuose keliamus reikalavimus. Komisija turi teisę derėtis su tiekėju dėl pasiūlymo kainos ar sąnaudų, siūlomų prekių, paslaugų ar darbų kiekių, charakteristikų ir kitų pasiūlymo sąlygų. Negalima derėtis **dėl esminių sąlygų nurodytų SPS**, pasiūlymo vertinimo kriterijų ir tvarkos, galutinio derybų rezultato, užfiksuoto derybų protokoluose ar po derybų pateiktuose galutiniuose pasiūlymuose.
  4. Derybų objektas nurodomas SPS.
  5. Derybų metu komisija gali prašyti, o tiekėjai privalo pateikti visą su siūlomu pirkimo objektu susijusią informaciją, paaiškinimus, patikslinimus, paskaičiavimus ir kitus duomenis, kurie gali būti reikalingi tinkamam pasiūlymo atskleidimui ir įvertinimui. Derybų rezultatai, techninių specifikacijų ar kitų pirkimo dokumentų pakeitimų klausimai įrašomi į derybų protokolą.
  6. Tiekėjai yra kviečiami ir privalo atvykti į derybas (jose dalyvauti) perkančiojo subjekto nurodytu laiku. Jeigu perkantysis subjektas nesuderina tiekėjui priimtino derybų laiko, tiekėjai gali būti raštu kviečiami atvykti į derybas (jose dalyvauti) perkančiojo subjekto kvietime nurodytu laiku, tačiau ne anksčiau kaip kitą darbo dieną nuo kvietimo išsiuntimo dienos.
  7. Derybos su tiekėjais bus vykdomos laikantis šių sąlygų:
     1. derybos vykdomos su kiekvienu tiekėju atskirai;
     2. šalys privalo tretiesiems asmenims neatskleisti jokios derybų metu sužinotos techninės ar komercinės informacijos;
     3. komisija neinformuoja tiekėjo apie susitarimus, pasiektus su kitais tiekėjais;
     4. visiems tiekėjams bus taikomi vienodi reikalavimai, suteikiamos vienodos galimybės ir pateikiama vienoda informacija. Teikdama informaciją komisija nediskriminuos vienų tiekėjų kitų naudai;
     5. visus tiekėjus, kurių pasiūlymai nebuvo atmesti, komisija raštu informuoja apie techninių specifikacijų, pirkimo sutarties sąlygų ar kitų pirkimo dokumentų pakeitimus. Atsižvelgdama į pirkimo dokumentų pakeitimus, komisija nustato pakankamą terminą tiekėjams pakeisti pateiktus pasiūlymus;
     6. derybos, jei procedūra atliekama žodžiu, yra protokoluojamos. Derybų protokolus pasirašo komisijos pirmininkas ir tiekėjo, su kuriuo derėtasi, įgaliotas atstovas. Protokolas yra pasirašomas derybų metu arba iškart po jų, bet kuriuo atveju ne vėliau kaip 3 (trys) darbo dienos po derybų. Tuo atveju, jeigu tiekėjas atsisako pasirašyti protokolą, ar nepasirašo jo per nustatytą terminą, laikoma, jog tiekėjas nedalyvavo derybose.
  8. Su kiekvienu tiekėju komisija gali organizuoti tiek derybų sesijų, kiek mano esant būtina.
  9. Tiekėjui be svarbių priežasčių neatvykus ar neprisijungus telekonferencijos būdu į suderintą derybų susitikimą, laikoma, kad tiekėjas neturi klausimų Pirkimo dokumentams ir sutinka su visais reikalavimais.

# PASIŪLYMŲ GALIOJIMAS IR GALIOJIMO UŽTIKRINIMAS

* 1. Pasiūlymo galiojimo terminas nurodytas SPS. Laikoma, kad pasiūlymas galioja tiek, kiek nurodyta SPS.
  2. Informacija, ar perkantysis subjektas reikalauja ir kokio dydžio pasiūlymo galiojimo užtikrinimo (toliau – **Užtikrinimas**), yra pateikiama SPS.
  3. Pasiūlymas privalo būti užtikrintas pateikiant pirmo pareikalavimo neatšaukiamą besąlyginę Lietuvos Respublikoje ar užsienio valstybėje registruoto banko ar kredito unijos garantiją (originalą) arba Lietuvos Respublikoje ar užsienyje registruotos draudimo bendrovės laidavimo raštą.
  4. Perkantysis subjektas pasinaudos Užtikrinimu, jeigu:
     1. tiekėjas atšaukia arba pakeičia savo pasiūlymą pasiūlymo galiojimo laikotarpiu;
     2. pirkimo laimėtojas:
        1. vengia arba atsisako pasirašyti pirkimo sutartį per perkančiojo subjekto nurodytą terminą;
        2. vengia arba atsisako pateikti Užtikrinimą per pirkimo sutartyje nustatytą terminą.
  5. Užtikrinimas turi būti pateiktas lietuvių arba anglų kalba.
  6. Banko išduotoms garantijoms turi būti taikoma Lietuvos Respublikos teisė ir Vieningos garantijos pagal pirmą pareikalavimą taisyklės (URDG, Tarptautinių prekybos rūmų leidinys Nr. 758). Į banko garantijos tekstą turi būti įtraukta nuostata, kad šalių ginčai sprendžiami Lietuvos Respublikos teisės aktų nustatyta tvarka, Lietuvos Respublikos teismuose.
  7. Prieš pateikdamas Užtikrinimą tiekėjas CVP IS susirašinėjimo priemonėmis gali prašyti perkančiojo subjekto patvirtinti, kad jis sutinka priimti jo siūlomą Užtikrinimą. Tokiu atveju perkantysis subjektas CVP IS susirašinėjimo priemonėmis privalo atsakyti tiekėjui ne vėliau kaip per 3 (tris) darbo dienas nuo prašymo gavimo dienos. Šis patvirtinimas neatima teisės iš perkančiojo subjekto atmesti siūlomą Užtikrinimą, gavus informaciją, kad Užtikrinimą pateikęs ūkio subjektas tapo nemokus ar neįvykdė įsipareigojimų perkančiajam subjektui arba kitiems ūkio subjektams, ar netinkamai juos vykdė.
  8. Perkantysis subjektas praranda teisę pasinaudoti Užtikrinimu, kai:
     1. pasibaigia Užtikrinimo galiojimo laikas;
     2. įsigalioja pirkimo sutartis ir pateikiamas pirkimo sutarties sąlygas atitinkantis sutarties įvykdymo užtikrinimas;
     3. buvo nutrauktos pirkimo procedūros;
     4. atmetami visi pasiūlymai.
  9. Elektronine forma pateikiamas Užtikrinimo dokumentas negrąžinamas.
  10. Užtikrinimą patvirtinantis dokumentas turi būti pateiktas kartu su kitais pasiūlymo dokumentais CVP IS priemonėmis. Užtikrinimą patvirtinantis dokumentas (banko garantija ar laidavimo draudimo raštas) turi būti atskirai pasirašytas išdavusios organizacijos kvalifikuotu elektroniniu parašu. Jeigu pateikiama garantija popierine forma, Užtikrinimo dokumento originalas turi būti pateiktas perkančiajam subjektui iki pasiūlymų pateikimo termino pabaigos.
  11. Iki pasiūlymo galiojimo termino pabaigos perkantysis subjektas gali prašyti, kad tiekėjas pratęstų pasiūlymo galiojimą (kartu ir Užtikrinimą) iki konkrečiai nurodyto termino. Tiekėjas gali atmesti tokį prašymą neprarasdamas teisės į savo Užtikrinimą. Tiekėjas, kuris sutinka pratęsti savo pasiūlymo galiojimo ir Užtikrinimo terminą, turi:
      1. per perkančiojo subjekto nustatytą laiką apie tai raštu pranešti perkančiajam subjektui;
      2. per perkančiojo subjekto nustatytą laiką raštu pateikti dokumentą, kuris patvirtintų, kad Užtikrinimo terminas yra pratęsiamas arba pateikti naują Užtikrinimą.
  12. Jeigu tiekėjas neatsako į perkančiojo subjekto prašymą pratęsti pasiūlymo galiojimo terminą, jo nepratęsia arba nepateikia naujo Užtikrinimo, laikoma, kad jis atmetė šį prašymą. Tiekėjo, kuris atmetė perkančiojo subjekto prašymą, pasiūlymas toliau nenagrinėjamas ir nevertinamas.

# GALUTINIŲ PASIŪLYMŲ RENGIMAS, PATEIKIMAS

* 1. Pasibaigus deryboms, komisija kviečia dalyvius pateikti galutinius pasiūlymus iki kvietime nurodyto pasiūlymų pateikimo termino pabaigos.
  2. Atsižvelgiant į derybų rezultatus visiems dalyviams vienu metu pateikiama visa informacija, kuri yra būtina galutiniams pasiūlymams parengti, įskaitant galutines pagrindines pirkimo sutarties sąlygas ir (ar) reikalavimus, kurie nebebus keičiami, papildomą informaciją (jeigu prireiktų) ir (arba) pirkimo dokumentuose numatytos informacijos patikslinimus, pakeitimus, kurių būtinybė gali paaiškėti derybų metu. Siekiant išvengti abejonių, šios informacijos pateikimui nėra taikoma pirkimo dokumentuose nustatyta paaiškinimų (patikslinimų) teikimo tvarka. Šias sąlygas perkantysis subjektas nustatys savo nuožiūra, atsižvelgdamas į derybų rezultatus, siekdamas ekonomiškai naudingiausiu būdu patenkinti savo poreikius, tačiau perkantysis subjektas nebus saistomas dalyvių pateiktos derybinės pozicijos.
  3. Tiekėjas savo galutinį pasiūlymą privalo parengti komisijos kvietime pateikti galutinį pasiūlymą nustatyta tvarka, pridedant reikalaujamus pateikti dokumentus ir informaciją.
  4. Tiekėjo, pateikusio pirminį pasiūlymą, tačiau nepateikusio galutinio pasiūlymo, paskutinis pateiktas pasiūlymas (pirminis pasiūlymas, įskaitant Derybų metu atliktus patikslinimus ir (ar) papildymus, jei tokie atlikti) vertinamas kaip galutinis pasiūlymas.
  5. Pirminį susipažinimą su pateiktais tiekėjų galutiniais pasiūlymais vienas iš Komisijos narių vykdo CVP IS priemonėmis, ne anksčiau nei nustatytas terminas iki kada tiekėjai gali pateikti galutinius pasiūlymus.

# PASIŪLYMŲ ŠIFRAVIMAS

* 1. Tiekėjas elektroniniu būdu CVP IS priemonėmis teikiamą galutinį pasiūlymą gali užšifruoti.
  2. Tiekėjas užšifravęs pasiūlymą, slaptažodį, su kuriuo Perkantysis subjektas galės iššifruoti tiekėjo pateiktą užšifruotą pasiūlymą, CVP IS priemonėmis turi pateikti per 30 min. nuo pasiūlymo termino pabaigos.
  3. Tiekėjas, nusprendęs pateikti užšifruotą pasiūlymą, turi:
     1. iki pasiūlymų pateikimo termino pabaigos, naudodamasis CVP IS priemonėmis, pateikti užšifruotą pasiūlymą (užšifruojamas visas pasiūlymas arba pasiūlymo dokumentas, kuriame nurodyta pasiūlymo kaina). Instrukcija, kaip tiekėjui užšifruoti pasiūlymą galima rasti interneto svetainėje[[1]](#footnote-2).
     2. iki vokų su pasiūlymais atplėšimo procedūros (posėdžio) pradžios CVP IS susirašinėjimo priemonėmis pateikti slaptažodį, su kuriuo perkantysis subjektas galės iššifruoti pateiktą pasiūlymą. Iškilus CVP IS techninėms problemoms, kai tiekėjas neturi galimybės pateikti slaptažodžio per CVP IS susirašinėjimo priemonę, tiekėjas turi teisę slaptažodį pateikti kitomis priemonėmis pasirinktinai: perkančiojo subjekto oficialiu elektroniniu paštu arba raštu. Tokiu atveju tiekėjas turėtų būti aktyvus ir įsitikinti, kad pateiktas slaptažodis laiku pasiekė adresatą (pavyzdžiui, susisiekęs su perkančiuoju subjektu oficialiu jos telefonu ir (arba) kitais būdais).
  4. Iki vokų su galutiniais pasiūlymais atplėšimo procedūros (posėdžio) pradžios tiekėjui nepateikus (dėl jo paties kaltės) slaptažodžio arba pateikus neteisingą slaptažodį, kuriuo naudodamasis perkantysis subjektas negalėjo iššifruoti galutinio pasiūlymo, tiekėjo pirminis pasiūlymas (įskaitant derybų metu atliktus patikslinimus ir (ar) papildymus, kurie užfiksuoti derybų protokole) vertinamas kaip galutinis pasiūlymas (jeigu tiekėjas užšifravo tik galutinio pasiūlymo dokumentą, kuriame nurodyta kaina, kiti galutiniame pasiūlyme pateikti dokumentai yra vertinami).
  5. Tiekėjas pateikti slaptažodį ne CVP IS susirašinėjimo priemonėmis gali tik tuo atveju, jeigu buvo užfiksuotos techninės problemos (techninė problema – tai nustatytas CVP IS sutrikimas, dėl kurio daugiau nei 10 registruotų naudotojų (skirtingose organizacijose) negali vykdyti būtinų funkcijų, t. y. neįmanoma prisijungti prie CVP IS (https://viesiejipirkimai.lt/)), neveikia CVP IS susirašinėjimo funkcija, neatsidaro pasiūlymų pateikimo langas, ar kitas būtinų funkcijų sutrikimas ir informacija apie CVP IS sutrikimą yra paskelbta Viešųjų pirkimų tarnybos internetinėje svetainėje (<http://vpt.lrv.lt>).

# GALUTINIŲ PASIŪLYMŲ VERTINIMAS

* 1. Esant klausimų dėl galutinių pasiūlymų turinio ir perkančiajam subjektui pateikus rašytinį prašymą, tiekėjai turi per perkančiojo subjekto nustatytą protingą terminą pateikti rašytinius paaiškinimus nekeičiant pasiūlymų esmės, t. y. tiekėjai negali pakeisti kainos arba padaryti kitų pakeitimų, dėl kurių pirkimo dokumentų reikalavimų neatitinkantis galutinis pasiūlymas taptų atitinkantis pirkimo dokumentų reikalavimus. Perkantysis subjektas, galutinių pasiūlymų vertinimo metu radęs nurodytų kainų apskaičiavimo klaidų, pateiks tiekėjams prašymus per perkančiojo subjekto nurodytą terminą ištaisyti pasiūlymuose pastebėtas aritmetines klaidas, nekeičiant susipažinimo su pasiūlymais metu užfiksuotos kainos (kai taikoma fiksuotos kainos metodika) arba nekeičiant įkainių kainos (kai taikoma fiksuoto įkainio metodika). Taisydamas galutiniame pasiūlyme nurodytas aritmetines klaidas, tiekėjas neturi teisės atsisakyti kainos sudedamųjų dalių arba papildyti kainą naujomis dalimis.
  2. Esant neatitikimams tarp galutinio pasiūlymo formoje ir kituose tiekėjo kartu su galutiniu pasiūlymu pateiktuose dokumentuose nurodytos tiekėjo siūlomos kainos, galutine pasiūlymo kaina yra laikoma galutinio pasiūlymo formoje nurodyta kaina.
  3. Kai pateiktame galutiniame pasiūlyme nurodoma neįprastai maža kaina, perkantysis subjektas privalo tiekėjo raštu paprašyti per komisijos nurodytą terminą pagrįsti neįprastai mažą galutinio pasiūlymo kainą, įskaitant ir detalų kainos sudėtinių dalių pagrindimą. Perkantysis subjektas turi įvertinti riziką, ar tiekėjas, kurio pasiūlyme nurodyta neįprastai maža kaina, sugebės tinkamai įvykdyti pirkimo sutartį bei užtikrinti, kad nebūtų sudaromos sąlygos konkurencijos iškraipymui. Jei tiekėjas kainos nepagrindžia, jo pasiūlymas atmetamas.
  4. Galutinis pasiūlymas atmetamas**,** jeigu nustatoma, kad:
     1. pasiūlymas neatitinka pirkimo dokumentuose nustatytų reikalavimų, įskaitant Tiekėjo pašalinimo pagrindų nebuvimą, kvalifikacijos reikalavimų, kokybės vadybos sistemos ir (arba) aplinkos apsaugos vadybos sistemos standartų, jeigu taikoma;
     2. pasiūlymas neatitinka Pirkimo objekto, įskaitant Techninėje specifikacijoje nustatytus reikalavimus, ir negalėtų patenkinti Pirkimo sąlygose nustatytų Pirkimo objektui keliamų Perkančiojo subjekto poreikių ir reikalavimų;
     3. galutiniame pasiūlyme pasiūlyta kaina viršija Pirkimui skirtas lėšas, Pirkėjo nustatytas prieš pradedant Pirkimo procedūrą, išskyrus VPĮ 45 str. 1 d. 5 p. / PĮ 58 str. 1 d. 5 p. numatytus atvejus;
     4. Perkantysis subjektas turi įrodymų apie neleistino susitarimo ar korupcijos atvejus;
     5. Tiekėjas per Perkančiojo subjekto nustatytą protingą terminą neištaisė aritmetinių klaidų arba jas ištaisė netinkamai;
     6. tiekėjas per perkančiojo subjekto nustatytą terminą nepatikslino, nepapildė, nepaaiškino prašomos informacijos;
     7. galutiniame pasiūlyme nurodyta neįprastai maža kaina:
        1. dalyvis nepateikia tinkamų pasiūlytos mažiausios kainos pagrįstumo įrodymų arba;
        2. pasiūlymas neatitinka PĮ 29 straipsnio 2 dalies 2 punkte nurodytų aplinkos apsaugos, socialinės ir darbo teisės įpareigojimų;
        3. kai perkantysis subjektas nustato, kad neįprastai mažos kainos pasiūlytos dėl to, kad dalyvis yra gavęs valstybės pagalbą, pasiūlymas gali būti atmestas, jeigu dalyvis negali per pakankamą perkančiojo subjekto nustatytą laikotarpį įrodyti, kad valstybės pagalba buvo suteikta teisėtai;
     8. tiekėjas nuslėpė informaciją arba jis pateikė melagingą informaciją apie nustatytų reikalavimų atitikimą, kurią perkantysis subjektas gali įrodyti bet kokiomis teisėtomis priemonėmis;
     9. Tiekėjo pateikto dokumento vertimas iš esmės neatitinka pateikto originalo turinio ir jis nepateikė paaiškinimo Perkančiajam subjektui dėl vertinimo neatitikimo;
     10. jei pasiūlymą pateikęs tiekėjas ir (ar) jo Subtiekėjai, Ūkio subjektai, Tretieji asmenys yra registruoti šalyje, kuriai taikomos tarptautinės sankcijos, kaip apibrėžta Lietuvos Respublikos ekonominių ir kitų tarptautinių sankcijų įgyvendinimo įstatyme;
     11. Tiekėjo pasiūlymas gali būti atmetamas esant bent vienai iš šių sąlygų:
         1. tiekėjas, jo subtiekėjas, ūkio subjektai, kurių pajėgumais remiamasi, tiekėjo siūlomų prekių (įskaitant jų sudedamąsias dalis) gamintojas ar juos kontroliuojantys asmenys yra juridiniai asmenys, registruoti VPĮ [92 str. 15 d. numatytame sąraše](https://www.teisesakturegistras.lt/portal/lt/legalAct/35e281a0b0c711ec8d9390588bf2de65/asr)[[2]](#footnote-3) nurodytose valstybėse ar teritorijose;
         2. tiekėjas, jo subtiekėjas, ūkio subjektas, kurio pajėgumais remiamasi, tiekėjo siūlomų prekių (įskaitant jų sudedamąsias dalis) gamintojas ar juos kontroliuojantys asmenys yra fiziniai asmenys, nuolat gyvenantys [VPĮ 92 str. 15 d. numatytame sąraše](https://www.teisesakturegistras.lt/portal/lt/legalAct/35e281a0b0c711ec8d9390588bf2de65/asr) nurodytose valstybėse ar teritorijose arba turintys šių valstybių pilietybę;
         3. tiekėjo siūlomų prekių (įskaitant jų sudedamąsias dalis) kilmė yra ar paslaugos teikiamos iš [VPĮ  92 str. 15 d. numatytame sąraše](https://www.teisesakturegistras.lt/portal/lt/legalAct/35e281a0b0c711ec8d9390588bf2de65/asr) nurodytų valstybių ar teritorijų;
         4. Tiekėjas, jo subtiekėjas ar ūkio subjektas, kurio pajėgumais remiamasi, turi interesų, galinčių kelti grėsmę nacionaliniam saugumui, kai jie patys ar juos kontroliuojantys asmenys yra registruoti (jeigu tiekėjas, jo subtiekėjas, ūkio subjektas, kurio pajėgumais remiamasi, ar kontroliuojantis asmuo yra fizinis asmuo – nuolat gyvenantis ar turintis pilietybę) VPĮ 92 straipsnio 14 dalyje numatytame sąraše nurodytose valstybėse ar teritorijose.
         5. nustatoma, kad tiekėjo siūlomos prekės ar paslaugos kelia grėsmę nacionaliniam saugumui, kai:
            1. prekių gamintojas ar jį kontroliuojantis asmuo yra registruoti (jeigu gamintojas ar jį kontroliuojantis asmuo yra fizinis asmuo – nuolat gyvenantis ar turintis pilietybę) VPĮ 92 straipsnio 14 dalyje numatytame sąraše nurodytose valstybėse ar teritorijose;
            2. paslaugų teikimas būtų vykdomas iš VPĮ 92 straipsnio 14 dalyje numatytame sąraše nurodytų valstybių ar teritorijų.
         6. nustatoma, kad ketinamas sudaryti sandoris neatitinka nacionalinio saugumo interesų;
         7. turima kompetentingų institucijų informacijos, kad subjektai, su kuriais ketinama sudaryti sandorį turi interesų, galinčių kelti grėsmę nacionaliniam saugumui;
         8. Tiekėjas, jo subtiekėjas, ūkio subjektas, kurio pajėgumais remiamasi, vykdo veiklą Viešųjų pirkimų įstatymo 92 straipsnio 15 dalyje numatytame sąraše nurodytose valstybėse ar teritorijose arba yra ūkio subjektų grupės, kurios bet kuris narys vykdo veiklą Viešųjų pirkimų įstatymo 92 straipsnio 15 dalyje numatytame sąraše nurodytose valstybėse ar teritorijose, narys arba jos vadovas, kitas valdymo ar priežiūros organo narys ar kitas (kiti) asmuo (asmenys), turintis (turintys) teisę atstovauti tiekėjui, subtiekėjui, ūkio subjektui, kurio pajėgumais remiamasi, ar jį kontroliuoti, jo vardu priimti sprendimą, sudaryti sandorį, ir tokiu būdu dalyvauja tokių ūkio subjektų grupių ir (ar) ūkio subjektų veikloje.
     12. nustatyti kiti PĮ ir pirkimo sąlygose numatyti tiekėjo pašalinimo ar pasiūlymo atmetimo pagrindai.
  5. Perkantysis subjektas gali nevertinti viso dalyvio pasiūlymo, jeigu patikrinęs jo dalį nustato, kad pasiūlymas, vadovaujantis PĮ reikalavimais, turi būti atmetamas.

# PASIŪLYMŲ EILĖ, SPRENDIMAS DĖL LAIMĖJUSIO PASIŪLYMO IR SUTARTIES SUDARYMO

* 1. Komisija, norėdama priimti sprendimą sudaryti pirkimo sutartį, pagal nustatytą vertinimo kriterijų ir tvarką nedelsdama išnagrinėja, įvertina ir palygina tiekėjų galutinius pasiūlymus ir nustato pasiūlymų eilę ekonominio naudingumo mažėjimo tvarka (išskyrus atvejus, kai galutinį pasiūlymą pateikti kviečiamas tik vienas tiekėjas arba galutinį pasiūlymą pateikia tik vienas tiekėjas). Tais atvejais, kai kelių tiekėjų pasiūlymų ekonominis naudingumas yra vienodas, sudarant pasiūlymų eilę pirmesnis į šią eilę įrašomas tiekėjas, kurio galutinis pasiūlymas pateiktas anksčiausiai.
  2. Pirkimo dokumentuose nustatytus reikalavimus atitinkantys pasiūlymai yra vertinami pagal ekonomiškai naudingiausio pasiūlymo vertinimo kriterijų, nurodytą SPS.
  3. Nustačiusi galimą laimėtoją komisija raštu kreipiasi į tiekėją, kurio pasiūlymas gali būti nustatytas laimėjusiu pasiūlymu, su prašymu per komisijos nustatytą protingą terminą pateikti aktualius dokumentus, kurie patvirtina, kad nėra tiekėjo pašalinimo pagrindų ir tiekėjas atitinka kvalifikacijos reikalavimus. Pažymų, patvirtinančių tiekėjo pašalinimo pagrindų nebuvimą, reikalaus tik turėdamas pagrįstų abejonių dėl tiekėjo patikimumo.
  4. Tuo atveju, jei galimas laimėtojas iki perkančiojo subjekto nustatyto termino nepateikia reikalaujamų dokumentų arba jo pateikti dokumentai neįrodo atitikties keltiems reikalavimams, komisija šio tiekėjo pasiūlymą atmeta ir prašo atitinkamus dokumentus pateikti kitą tiekėją, kurio pasiūlymas gali būti nustatytas laimėjusiu.
  5. Laimėjusiu pasiūlymu pripažįstamas pirmasis pasiūlymų eilėje esantis pasiūlymas.
  6. Perkantysis subjektas ekonomiškai naudingiausią pasiūlymą nustato laimėjusiu, jeigu pasiūlymo kaina nėra per didelė ir perkančiajam subjektui nepriimtina. Laikoma, kad pasiūlyta kaina yra per didelė ir nepriimtina, jeigu ji viršija perkančiojo subjekto pirkimui skirtas lėšas, nustatytas ir užfiksuotas perkančiojo subjekto rengiamuose dokumentuose prieš pradedant pirkimo procedūrą. Jeigu ekonomiškai naudingiausiame pasiūlyme nurodyta kaina yra per didelė ir nepriimtina ir perkantysis subjektas pirkimo dokumentuose nėra nurodęs pirkimui skirtų lėšų sumos, kiti pasiūlymų eilėje esantys pasiūlymai laimėjusiais negali būti nustatyti.
  7. Perkantysis subjektas siūlo sudaryti pirkimo sutartį tam dalyviui, kurio pasiūlymas pripažintas laimėjusiu. Perkantysis subjektas sudaryti pirkimo sutarties ar preliminariosios sutarties kviečia raštu, laimėjusiam dalyviui nurodomas laikas, iki kada jis turi sudaryti pirkimo sutartį ar preliminariąją sutartį.
  8. Pirkimo sutartis ar preliminarioji sutartis turi būti sudaroma nedelsiant, bet ne anksčiau negu pasibaigė atidėjimo terminas, kuris negali būti trumpesnis kaip 10 (dešimt) dienų tarptautinio pirkimo atveju; supaprastinto pirkimo atveju – ne trumpesnis kaip 5 (penkios) darbo dienos. Jeigu pranešimas apie sprendimą nustatyti laimėjusį pasiūlymą buvo siunčiamas ne elektroninėmis priemonėmis, šis terminas negali būti trumpesnis kaip 15 (penkiolika) dienų. Atidėjimo terminas netaikomas, kai vienintelis suinteresuotas dalyvis yra tas, su kuriuo sudaroma pirkimo sutartis, ir nėra kitų suinteresuotų dalyvių.
  9. Jeigu dalyvis, kuriam buvo pasiūlyta sudaryti pirkimo sutartį ar preliminariąją sutartį, raštu atsisako ją sudaryti arba nepateikia pirkimo dokumentuose nustatyto pirkimo sutarties įvykdymo užtikrinimą patvirtinančio dokumento, arba iki perkančiojo subjekto nurodyto laiko nepasirašo pirkimo sutarties ar preliminariosios sutarties, arba atsisako sudaryti pirkimo sutartį ar preliminariąją sutartį sudaryti pirkimo dokumentuose, įskaitant kvietime pateikti galutinį pasiūlymą, nustatytomis sąlygomis, laikoma, kad jis atsisakė sudaryti pirkimo sutartį. Tuo atveju perkantysis subjektas siūlo sudaryti pirkimo sutartį tiekėjui, kurio galutinis pasiūlymas pagal pasiūlymų eilę yra pirmas po tiekėjo, atsisakiusio sudaryti pirkimo sutartį, jeigu šio dalyvio galutinio pasiūlymo kaina nėra per didelė ir yra priimtina perkančiajam subjektui.
  10. Sudarant pirkimo sutartį negali būti keičiama laimėjusio tiekėjo pasiūlyta kaina ir pirkimo dokumentuose (įskaitant galutinę pirkimo sutarties versiją, pateiktą tiekėjams iki galutinio pasiūlymo pateikimo) bei galutiniame pasiūlyme nustatytos pirkimo sąlygos.
  11. Komisija suinteresuotiems dalyviams nedelsdama (ne vėliau kaip per 3 (tris) darbo dienas) raštu praneša apie priimtą sprendimą sudaryti pirkimo sutartį, nurodo nustatytą pasiūlymų eilę, laimėjusį pasiūlymą, tikslų pirkimo sutarties sudarymo atidėjimo terminą. Šie reikalavimai netaikomi, kai pasiūlymą pateikia tik vienas tiekėjas.
  12. Perkantysis subjektas gali nuspręsti nesudaryti pirkimo sutarties su ekonomiškai naudingiausią pasiūlymą pateikusiu tiekėju, jeigu paaiškėja, kad pasiūlymas neatitinka PĮ 29 straipsnio 2 dalies 2 punkte nurodytų aplinkos apsaugos, socialinės ir darbo teisės įpareigojimų.
  13. Perkantysis subjektas valdo ypatingos svarbos informacinę infrastruktūrą ir yra laikomas nacionaliniam saugumui užtikrinti strategiškai svarbaus ūkio sektoriaus dalimi, kaip tai numato Lietuvos Respublikos strateginę reikšmę nacionaliniam saugumui turinčių įmonių ir įrenginių bei kitų nacionaliniam saugumui užtikrinti svarbių įmonių įstatymas. Atsižvelgiant į tai, reikalaujama, kad tiekėjo siūlomos prekės, paslaugos ar darbai užtikrintų atitiktį nacionalinio saugumo interesams ir nekeltų grėsmės nacionaliniam saugumui, tiekėjas užtikrintų atitiktį organizaciniams ir techniniams kibernetinio saugumo reikalavimams.
  14. Perkantysis subjektas būdamas nacionaliniam saugumui užtikrinti strategiškai svarbia ūkio sektoriaus dalimi, valdanti ypatingos svarbos informacinę infrastruktūrą, turi teisę laikyti, kad tiekėjo siūlomos prekės, paslaugos ar darbai kelia grėsmę nacionaliniam saugumui, tiekėjas neužtikrina atitikties organizaciniams ir techniniams kibernetinio saugumo reikalavimams, kai Lietuvos Respublikos vyriausybė yra priėmusi sprendimą, patvirtinantį, kad ketinamas sudaryti ar jau sudarytas sandoris neatitinka nacionalinio saugumo interesų, vadovaujantis NSUSOAĮ. Tuo remiantis perkantysis subjektas įgyja teisę nesudaryti sutarties arba nutraukti jau sudarytą sutartį, kaip tai numato Įstatymas.
  15. Sutarties sudarymui NSUSOAĮ nustatyta tvarka taikomos šios nuostatos:
      + 1. Vadovaujantis NSUSOAĮ, prieš sudarant sutartį, Perkantysis subjektas inicijuoja procedūrą, siekiant nustatyti ar numatoma sudaryti sutartis atitinka nacionalinio saugumo interesus ir, ar tokia sutartis gali būti sudaroma ir vykdoma.
        2. Jeigu ketinama sudaryti sutartis neatitinka nacionalinio saugumo interesų, ji negali būti sudaryta tol, kol nebus pašalintos nacionalinio saugumo interesams grėsmę keliančios priežastys, jeigu tokios priežastys gali būti pašalintos.
        3. Sprendimą, ar ketinama sudaryti sutartis atitinka nacionalinio saugumo interesus, priima LRV NSUSOAĮ nustatyta tvarka. Nacionaliniam saugumui užtikrinti svarbių objektų apsaugos koordinavimo komisija teikia išvadas ar rekomendacijas dėl kitų nacionalinio saugumo interesams užtikrinti būtinų priemonių, susijusių su nacionaliniam saugumui užtikrinti svarbių objektų apsauga.
        4. LRV priėmus sprendimą, jog ketinama Perkančiojo subjekto sudaryti sutartis neatitinka nacionalinio saugumo interesų ar Nacionaliniam saugumui užtikrinti svarbių objektų apsaugos koordinavimo komisijai pateikus išvadas ar rekomendacijas, kaip nustatyta šių 18.15 punkte, ši sutartis nėra sudaroma. Tokiu atveju Perkantysis subjektas kreipiasi į Tiekėją, esantį antroje vietoje pasiūlymų eilėje ir jam siūlo sudaryti sutartį šiame skyriuje bei VPĮ / PĮ nustatyta tvarka.

# GINČŲ NAGRINĖJIMO TVARKA

* 1. Tiekėjas, kuris mano, kad perkantysis subjektas nesilaikė PĮ, VPĮ reikalavimų ir tuo pažeidė ar pažeis jo teisėtus interesus, turi teisę kreiptis į apygardos teismą kaip į pirmos instancijos teismą dėl:
     1. perkančiojo subjekto sprendimų, kurie neatitinka PĮ, VPĮ reikalavimų, panaikinimo arba pakeitimo;
     2. žalos atlyginimo;
     3. pirkimo sutarties pripažinimo negaliojančia;
     4. alternatyvių sankcijų pritaikymo;
     5. laikinųjų apsaugos priemonių taikymo Lietuvos Respublikos civilinio proceso kodekso nustatyta tvarka.
  2. Tiekėjas turi teisę pateikti perkančiajam subjektui pretenziją, pateikti prašymą ar pareikšti ieškinį teismui (išskyrus ieškinį dėl pirkimo sutarties pripažinimo negaliojančia ar ieškinį dėl pirkimo sutarties nutraukimo pripažinimo nepagrįstu):
     1. tarptautinio pirkimo atveju per 10 (dešimt) dienų, supaprastinto pirkimo atveju per 5 (penkias) darbo dienas nuo perkančiojo subjekto rašytinio pranešimo apie jo priimtą sprendimą išsiuntimo tiekėjams dienos;
     2. tarptautinio pirkimo atveju per 10 (dešimt) dienų, supaprastinto pirkimo atveju per 5 (penkias) darbo dienas nuo pranešimo apie perkančiojo subjekto priimtą sprendimą paskelbimo dienos, jeigu nėra reikalavimo raštu informuoti tiekėjus apie perkančiojo subjekto priimtus sprendimus.
  3. Pretenzijos pateikimas yra privaloma ikiteisminė ginčo nagrinėjimo stadija.
  4. Perkantysis subjektas nagrinėja tik tas tiekėjų pretenzijas, kurios gautos iki pirkimo sutarties sudarymo ir pateiktos laikantis PĮ nustatytų terminų.
  5. Perkantysis subjektas negali sudaryti pirkimo sutarties ar preliminariosios sutarties anksčiau negu po 10 (dešimt) dienų (supaprastintų pirkimų atveju – anksčiau negu po 5 (penkių) darbo dienų) nuo rašytinio pranešimo apie jo priimtą sprendimą išsiuntimo pretenziją pateikusiam tiekėjui, suinteresuotiems kandidatams ir suinteresuotiems dalyviams dienos, o jeigu šis pranešimas nebuvo siunčiamas elektroninėmis priemonėmis, – ne anksčiau negu po 15 (penkiolika) dienų.
  6. Perkantysis subjektas privalo išnagrinėti pretenziją, priimti motyvuotą sprendimą ir apie jį, taip pat apie pirkimo procedūros terminų pasikeitimą raštu pranešti pretenziją pateikusiam tiekėjui, suinteresuotiems kandidatams ir suinteresuotiems dalyviams ne vėliau kaip per 6 (šešias) darbo dienas nuo pretenzijos gavimo dienos.
  7. Jeigu perkantysis subjektas per nustatytą terminą neišnagrinėja jam pateiktos pretenzijos, tiekėjas turi teisę pateikti prašymą ar pareikšti ieškinį teismui per 15 (penkiolika) dienų nuo tos dienos, kurią perkantysis subjektas turėjo raštu pranešti apie priimtą sprendimą pretenziją pateikusiam tiekėjui, suinteresuotiems kandidatams ir suinteresuotiems dalyviams.



1. <https://vpt.lrv.lt/uploads/vpt/documents/files/uzssisfravimo%20instrukcija(1).pdf> [↑](#footnote-ref-2)
2. [280 Dėl Lietuvos Respublikos viešųjų pirkimų įstatymo 92 straipsnio 13, 14 ir 15 dalių nuostatų įgyve... (teisesakturegistras.lt)](https://www.teisesakturegistras.lt/portal/lt/legalAct/35e281a0b0c711ec8d9390588bf2de65/asr) [↑](#footnote-ref-3)